ხიდისთავი (ჩოხატაურის მუნიციპალიტეტი)

**ხიდისთავი** — სოფელი საქართველოში, გურიის მხარის ჩოხატაურის მუნიციპალიტეტში, თემის ცენტრი (სოფლები: ხიდისთავი, ახალშენი, ზენობანი, მეწიეთი, წიფნაგვარა, ჭაჭიეთი). სოფელში ფუნქციონირებს საზოგადოებრივი ცენტრი, საჯარო სკოლა, საბავშვო ბაღი, ბიბლიოთეკა და საოჯახო სასტუმროები. 

## გეოგრაფია
მდებარეობს მდინარე გუბაზეულის ნაპირებზე, ზღვის დონიდან 230 მ., ჩოხატაურიდან 7 კმ., ოზურგეთიდან (რკინიგზის უახლოესი სადგური) 26 კმ. სოფელში გადის ჩოხატაური-ბახმაროს საავტომობილო გზა.

## ისტორია
1964 წლის მაისში ჩოხატაურის მხარეთმცოდნეობის მუზეუმის ექსპედიციამ (რ. გიორგაძე, ალ. კალანდაძე) მდინარეების კალაშისა და გუბაზეულის შესაყარში აღმოაჩინა მეზოლითური ნამოსახლარი. მოპოვებულ ძეგლებშია ბრინჯაოს თოხები, ბრინჯაოს ბარი, სპილენძის ზოდები, სპილენძის ქვაბი და ა.შ.

ხიდისთავის ძველი სახელწოდებაა ოცხანა. აქ მოდიოდა ვაზის ჯიში ოცხანური საფერე. XVI საუკუნეში ოცხანას მოსახლეობა შეადგენდა 20 კომლს. თემი როსტომ გურიელმა შესწირა ბიჭვინთის ღვთისმშობელს. სახელი ოცხანა იხსენიება 1622 წლის საბუთში. 

XIX საუკუნეში ოცხანა იყო ბასილეთის სასოფლო საზოგადოების ცენტრი, რომელშიც შედიოდა სოფლები ოცხანა, ბასილეთი, ბუკნარი და მეწიეთი. 1870-იან წლებში საზოგადოების მოსახლეობა 400 კომლს შეადგენდა. ოცხანაში მოქმედებდა ბაზარი და ამიტომ ხიდისთავი ქალაქადაც მოიხსენიებოდა.XIX საუკუნის ბოლოს ხიდისთავში ცხოვრობდა 1000 კომლამდე. მოქმედებდა ორკლასიანი სასწავლებელი და სამრევლო სკოლა. 1903 წელს სოფელში გაიხსნა ბიბლიოთეკა. 1903-1905 წლებში ხიდისთავში, ბერეჟიანების სახლში იკრიბებოდა რსდმპ-ის გურიის კომიტეტი. 1908 წელს სოფლები ხიდისთავი და ოცნახა ცალ-ცალკე იყო აღწერილი. 1905 წლის რევოლუციის დროს აქ იმართებოდა პოლიტიკური კრებები, რის აღსანიშნავადაც დგას ობელისკი.

1920-იან წლებში არსებობდა ალკე რაიონის სახით. საბჭოთა პერიოდში მოქმედებდა კოლმეურნეობა, რომლის ძირითადი საქმიანობა მეჩაიეობა და მეცხოველეობა იყო.

## დემოგრაფია
## ისტორიული ოდები
სოფლის ტერიტორიაზე შემორჩენილია დასავლეთ საქართველოსთვის ტრადიციული ოდები.

მათ შორისაა ანა კალანდაძის საცხოვრებელი სახლი და კალანდაძეების სახლი, რომელსაც კულტურული მემკვიდრეობის ძეგლის სტატუსი აქვს.

## ცნობილი ადამიანები
სოფელში დაიბადნენ:
* პოლიო ირეთელი (1876-1931) ― პუბლიცისტი, დრამატურგი
* ნესტორ კალანდაძე (1898) ― პუბლიცისტი.
* ლეონიდე კალანდაძე (1898) ― ენტომოლოგი.
* სიმონ გოგიბერიძე (1900-1970) ― სამხედრო პირი
* ლავროსი კალანდაძე (1903) ― მხატვარი.
* ალექსანდრე კალანდაძე (1909) ― არქეოლოგი.
* იოსებ მეგრელიძე (1909) ― ფილოლოგი.
* ქეთევან ლომთათიძე (1911) ― ენათმეცნიერი.
* ალექსანდრე კალანდაძე (1916) ― მწერალი
* ნინო კალანდაძე (1919) ― მეზღვაური.
* გაიოზ გოგიბერიძე (1922) ― მსახიობი.
* ედმუნდ კალანდაძე (1923) ― მხატვარი.
* ანა კალანდაძე (1924) ― პოეტი.
* ივანე კიღურაძე (1937) ― მათემატიკოსი.

## გალერეა

Khidistavi - House of Ana Kalandadze.jpg|ანა კალანდაძის სახლი
Khidistavi - School.jpg|ხიდისთავის საჯარო სკოლა
Khidistavi - Nodar Dumbadze Bridge.jpg|ნოდარ დუმბაძის სახელობის ხიდი მდინარე გუბაზეულზე
Khidistavi - Sapcho.jpg|სოფლის ყოფილი ადმინისტრაციული შენობა
Khidistavi Obelisk.JPG|1905 წლის რევოლუციის ობელისკი
Khidistavi Library.jpg|ბიბლიოთეკა
Khidistavi - Bus Stop on main square.jpg|ავტობუსის გაჩერება
Didi Kvebi.jpg|მდინარე გუბაზეული
Skiji House.jpg|საოჯახო სასტუმრო „სკიჯის სახლი"

## ლიტერატურა
## სქოლიო
კატეგორია:ჩოხატაურის მუნიციპალიტეტის სოფლები